钦定古今图书集成/明伦汇编/氏族典/第044卷 > 《廖用贤尚友录》 > 伊审征〈子崇度〉
## 钦定古今图书集成/明伦汇编/氏族典/第044卷 > 《廖用贤尚友录》 > 伊审征〈子崇度〉

按《十国春秋》，“后蜀伊审征，字申图，太原人。父延瓌，尚
公主。审征幼以孝闻，母病，割股肉啖之。以父任历蜀
州刺史、云安榷盐使。广政十四年，知枢密院事。久之，
秦凤兴师，命检校城砦，俄领武泰军节度使。后主选
其子崇度尚公主，又改宁江军节度使、同平章事，领
宣徽南院使，与王昭远俱掌机务。”审征故公主所出，
少与后主相亲狎，至是，事无大小，一以咨之，常自以
康济经略为己任。及宋师入境，审征首奉降表诣军
前，时人多窃笑焉。无何，宋太祖授以靖难军节度使。
乾德六年，移镇延安。开宝末，改右屯卫上将军。太平
兴国二年，判右金吾卫仗。雍熙五年，卒。